Lakpa Munyu​—Nɔ Ko Be Nyɛe Maa Le Bɔnɛ Mawu Ngɛ Ha Tutuutu; ‘Mawu Kake, Nihi Etɛ Nɛ A Bla’\nLakpa Munyu—Nɔ Ko Be Nyɛe Maa Le Bɔnɛ Mawu Ngɛ Ha Tutuutu\nNƆ́ NƐ NIHI FUU HE YE\n“Roma Katoliki, Ɔtodɔks, kɛ Protestant ji jami kuu nguanguahi etɛ nɛ a tsɛɔ a he ke Kristofoli. Jami kuu nɛ ɔmɛ tsuo he ye kaa Mawuhi etɛ lɛ a bla pee kake: Mawu Tsɛ ɔ, Mawu Bi ɔ, kɛ Mawu Mumi Klɔuklɔu ɔ. Ngɛ Kristofoli a tsɔɔmi ɔ nya a, pi mawuhi etɛ nɛ a ngɛ, mohu ɔ, ni etɛ nɛ ɔmɛ tsuo bla pee kake.”—The New Encyclopædia Britannica.\nANƆKUALE MUNYU NƐ NGƐ BAIBLO Ɔ MI\nYesu nɛ ji Mawu Bi ɔ de we hyɛ kaa e kɛ e Tsɛ ɔ sɔ ngɛ blɔ ko blɔ ko nɔ. Mohu ɔ, e de ke: “I yaa Tsɛ ɔ ngɔ, ejakaa e pe mi.” (Yohane 14:28) E de e se nyɛɛlɔ ɔ eko ke: “I yaa hiɔwe ngɛ Tsaatsɛ, kɛ nyɛ hu nyɛ Tsɛ; ye Mawu, kɛ nyɛ hu nyɛ Mawu ɔ ngɔ.”—Yohane 20:17.\nPi nɔmlɔ ji mumi klɔuklɔu ɔ. ‘Mumi klɔuklɔu ɔ ba Kristofoli nɛ a hi si ngɛ Kaseli ɔmɛ a be ɔ mi ɔ a nɔ.’ Yehowa hu de ke: ‘Ma ngɔ ye Mumi ɔ ngɔ wo nɔ tsuaa nɔ mi.’ (Bɔfo Ɔmɛ A Nítsumi 2:1-4, 17) Mumi klɔuklɔu ɔ pi Mawuhi Etɛ Nɛ A Bla Pee Kake ko fã. E ji he wami nɛ Mawu kɛ tsuɔ ní.\nNƆ́ HEJE NƐ E HE HIA\nKatoliki ní leli komɛ nɛ a tsɛɛ mɛ ke Karl Rahner kɛ Herbert Vorgrimler a tsɔɔ kaa Mawuhi Etɛ Nɛ A Bla Pee Kake tsɔɔmi ɔ “ji tsɔɔmi ko nɛ ke a je we kpo kɛ ha we nɔ ko ɔ, nɔ ɔ be sisi nue, nɛ ke a je kpo kɛ ha nɔ ko po ɔ, nɔ ɔ be nyɛe maa tsɔɔ nya kɛ pi si.” Anɛ o ma nyɛ ma ná suɔmi nitsɛnitsɛ kɛ ha nɔ ko nɛ o be nyɛe maa le bɔnɛ e ngɛ ha tutuutu lo? Ngɛ anɔkuale mi ɔ, Mawuhi Etɛ Nɛ A Bla Pee Kake tsɔɔmi ɔ ha we nɛ nihi nɛ a le Mawu, nɛ jã kɛ̃ nɛ e ha we nɛ nihi nɛ a ná suɔmi kɛ ha Mawu.\nMarco nɛ a wo e ta ngɛ munyu nɛ sɛ hlami ɔ mi ɔ na kaa Mawuhi Etɛ Nɛ A Bla Pee Kake tsɔɔmi ɔ ha we nɛ e le Mawu. E de ke: “I susu kaa Mawu sume nɛ ma le nɔmlɔ nɛ e ji, nɛ enɛ ɔ ha nɛ i na kaa i kɛ lɛ wa kpɛti kɛ, i li nɔmlɔ tutuutu nɛ e ji, nɛ huɛ bɔmi ko hu be i kɛ lɛ wa kpɛti.” Se “Mawu sume basabasa.” (1 Korintobi 14:33) Mawu ngɔɛ bɔnɛ e ngɛ ha a kɛ laa we wɔ. E suɔ nɛ waa le lɛ. Yesu de ke: “Nɔ nɛ wa jaa a, wa le lɛ.”—Yohane 4:22.\nMarco de ke: “Benɛ i kase nɛ i ba na kaa Mawu piɛɛ we Mawuhi Etɛ Nɛ A Bla Pee Kake ko he ɔ loko i nyɛ nɛ i ha nɛ huɛ bɔmi ba i kɛ lɛ wa kpɛti.” Ke wa buu Yehowa kaa Nɔ ko nɛ e ngɛ nitsɛnitsɛ se tsa pi nɔ ko nɛ e ngɔɔ bɔnɛ e ngɛ ha a kɛ laa wɔ ɔ, e be yee ha wɔ kaa wa ma ná suɔmi kɛ ha lɛ. Baiblo ɔ de ke: “Nɔ tsuaa nɔ nɛ sume nɔmlɔ ɔ, e li Mawu; ejakaa Mawu ɔ, suɔmi ji lɛ.”—1 Yohane 4:8.